เตือนประชาชนระวังโรคที่มากับหนู โดยเฉพาะโรคฉี่หนู โรคติดต่อจากสัตว์สู่คนที่มักพบช่วงฤดูฝนพื้นที่น้ำท่วมขัง
นพ.โอภาส การย์กวินพงศ์ อธิบดีกรมควบคุมโรค กล่าวว่า จากกรณีโลกออนไลน์มีการแชร์คลิปฝูงหนูท่อจำนวนมากบริเวณแฟลตดินแดงนั้น อาจมีหลายปัจจัยที่ทำให้หนูชุกชุม เช่น มีเศษอาหาร หรือกองขยะ ที่เป็นแหล่งอาหารสำหรับหนู ประกอบกับช่วงนี้มีฝนตกต่อเนื่องเกิดน้ำท่วมขัง ทำให้หนูมีการย้ายที่อยู่ขึ้นมาบนพื้นผิวถนนเพื่อหนีน้ำ กรมควบคุมโรค จึงขอเตือนประชาชนระวังอันตรายและโรคที่มากับหนู ได้แก่ โรคฉี่หนู ที่มาจากตัวหนู กาฬโรค จากหมัดหนู โรคสครับไทฟัส จากไรหนู ฮันตาไวรัส โรคพิษสุนัขบ้า โรคไข้หนูกัด รวมทั้งโรคพยาธิต่างๆ โดยเฉพาะโรคฉี่หนู ซึ่งเป็นโรคติดต่อจากสัตว์สู่คน พบได้ในสัตว์เลี้ยงลูกด้วยนมหลายชนิด เช่น โค กระบือ สุกร สุนัข และ หนู ซึ่งเป็นพาหะนำโรคที่สำคัญ โรคไข้ฉี่หนูสามารถติดต่อได้ทั้งทางตรง ด้วยการสัมผัสกับปัสสาวะ หรืออวัยวะของสัตว์ที่ติดเชื้อ แต่ผู้ป่วยส่วนใหญ่มักติดโรคทางอ้อม ได้แก่ การดื่มน้ำ หรือกินอาหารที่มีเชื้อปนเปื้อน การเดินลุยน้ำย่ำดินที่ชื้นแฉะและมีเชื้อปนเปื้อน โดยเฉพาะช่วงฤดูฝน น้ำฝนจะชะล้างพาเชื้อโรคที่มากับปัสสาวะของสัตว์ไหลมาร่วมกันในบริเวณน้ำท่วมขัง ทำให้คนที่อยู่บริเวณดังกล่าวมีโอกาสติดเชื้อได้ง่าย เมื่อคนรับเชื้อเข้าสู่ร่างกาย จะมีระยะฟักตัวประมาณ 1-2 สัปดาห์ เริ่มแรกจะมีไข้เฉียบพลัน ปวดศีรษะ ปวดกล้ามเนื้อโดยเฉพาะที่น่อง คลื่นไส้ อาเจียน ท้องเสีย ตาแดง ต่อมาจะมีอาการรุนแรง เช่น ตัวเหลือง ตาเหลือง ไตวาย ไอเป็นเลือด หายใจลำบาก และเสียชีวิตในที่สุด ซึ่งโรคนี้มียารักษาที่เฉพาะเจาะจงหากได้รับการรักษาทันท่วงทีจะป้องกันการเสียชีวิตได้ แต่ผู้ป่วยส่วนใหญ่มักซื้อยามากินเอง เนื่องจากอาการเริ่มแรกจะคล้ายกับโรคไข้หวัดหรือโรคติดเชื้ออื่นๆ กว่าจะได้รับการรักษาอย่างถูกต้องจึงมีอาการรุนแรงมากจนเสียชีวิตในที่สุด  จากข้อมูลการเฝ้าระวังโรคเลปโตสโรสิส พบผู้ป่วยเฉลี่ยปีละ 2,500 ราย เสียชีวิต 40 ราย พบผู้ป่วยมากสุดในภาคใต้ รองลงมาเป็นภาคตะวันออกเฉียงเหนือและภาคเหนือ สำหรับปีนี้ ตั้งแต่วันที่ 1 มกราคม - 3 กรกฎาคม 2565 พบผู้ป่วย 615 ราย แนะวิธีป้องกันตนเองจากโรคที่มากับหนูคือ เลี่ยงสัมผัส หรือเดินเข้าใกล้หนู หากถูกหนูกัดให้รีบพบแพทย์ เลี่ยงการแช่หรือลุยน้ำเป็นเวลานาน หากจำเป็นให้สวมรองเท้าบู๊ท หรือถุงพลาสติกหุ้มเท้า เมื่อถึงบ้านให้ทำความสะอาดร่างกายทันที กินอาหารสุกใหม่ เก็บอาหารให้มิดชิดเลี่ยงการกินอาหารค้างคืนที่ไม่มีภาชนะปิด หากมีอาการสงสัยโรคฉี่หนูให้รีบไปพบแพทย์ทันที จะช่วยป้องกันการเสียชีวิตได้